<classify> SERIKALI imezitaka hospitali na vituo vya afya nchini kutumia runinga zao kutoa elimu ya afya tu huku ikisema kuwa elimu hiyo itaanza kutolewa pia katika mabasi yaendayo mikoani.Agizo hilo lilitolewa na Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile mwishoni mwa wiki.Ametoa agizo hilo wakati wa ziara yake ya kujua hali ya upatikanaji wa huduma za afya katika Hospitali ya Benjamini Mkapa jijini Dodoma.Amesisitiza hayo alipozungumza maadhimisho ya magonjwa ya moyo duniani ambapo Taasisi ya Moyo ya Jakaya Kikwete JKCI Dar es Salaam iliafanyia Hospitali ya Vijibweni, Kigamboni. Alisema serikali inaamini njia nzuri kutokomeza magonjwa yasiyoambukiza ni kutoa elimu.Alisema serikali imeelekeza televisheni zote katika hospitali na vituo vya afya zisioneshe vipindi vya mipira, muziki wala filamu. Badala yake, aliagiza zitoe elimu juu ya magonjwa mbalimbali na huduma za afya ambapo waraka huo umesambazwa nchi nzima.Hapa nasisitiza tu lakini tayari tulishasambaza waraka. Lakini pia tunafanya mazungumzo na Mamlaka ya Udhibiti wa Usafiri wa Nchi Kavu na Majini Sumatra ili kwenye mabasi ya abiria kwenda mikoani pamoja na mambo mengine watakayoonesha kuwe na mapumziko ya muda kutoa elimu ya afya, amesema Waziri Ndugulile.Amesema serikali imeshaandaa CD zenye vipindi vya afya kuhakikisha zinagawiwa nchi nzima ili umma upewe elimu ya magonjwa mbalimbali.Amesema serikali inaamini njia bora kukabiliana na magonjwa ni kuyakinga hivyo ina mpango wa kuanzisha mkakati wa kitaifa wa magonjwa yasiyoambukiza na kushusha tiba mpaka katika hospitali na vituo vya afya kuokoa gharama za wagonjwa kusafiri kufuata huduma mbali.Kwa sasa serikali inaboresha sana huduma za matibabu ya moyo kupitia JKCI na kushusha zaidi huduma hizi hospitali za kanda kwa kufunga vifaa vya kisasa. Sasa tunaweza kupima na kutibu kwa njia za kisasa, amesema.Daktari Bingwa wa Magonjwa ya Moyo JKCI, Delila Kimambo alisema bado watu wengi wana matatizo ya shinikizo la juu la damu BP lakini huwa hawafahamu kuwa wana tatizo hilo.Amesema wengine wanafahamu wana tatizo hilo lakini hawatumii dawa kwa mpangilio unaofaa.Amesema JKCI katika kuadhimisha siku hiyo juzi ilitoa huduma ya wananchi kupima ugonjwa huo bure na kutoa ushauri katika kushiriki nao maadhimisho ya siku hiyo dunia nzima yakiwa na kauli mbiu moyo wangu, moyo wangu.Amesema JKCI walifanya maadhimisho hayo Kigamboni kuwafuata wananchi hasa ambao hawana uwezo wa kufika JKCI kupima afya.Mbali na moyo pia wananchi walipima sukari. Imeandikwa na Anastazia Anyimike, Dodoma na Regina Kumba Dar.  <topic>: kitaifa 